Το **Wartburg 311** (ελληνικά: Βάρτμπουργκ 311) ήταν ένα μεσαίο οικογενειακό αυτοκίνητο που παρήχθη στο Άιζεναχ (γερμανικά: Eisenach) της τότε Ανατολικής Γερμανίας και σήμερα τμήμα της ενιαίας Γερμανίας, από την αυτοκινητοβιομηχανία Wartburg, μεταξύ του 1956 και του 1965. Αντικατέστησε το **EMW 309**, το οποίο ήταν αρχικά γνωστό ως **IFA F9**. Το 311 ήταν και το πρώτο μοντέλο που εισήγαγε την ονομασία **Wartburg** για την ίδια την εταιρεία. Αντικαταστάθηκε (αφού μεσολάβησε το μεταβατικό μοντέλο **Wartburg 312**, για λιγότερο από 1 έτος) τον Ιούνιο του 1966 από το Wartburg 353.

Βασικά στοιχεία
---------------

Το Wartburg 311 εξελίχθηκε από το προσωπικό όσων εργοστασίων της BMW είχαν καταληφθεί από τις Σοβιετικές δυνάμεις το 1945. Μάλιστα τα πρώτα μεταπολεμικά χρόνια, πριν εμφανιστεί το 311, η εταιρεία που διαχωρίστηκε βίαια από την BMW λόγω των πολεμικών γεγονότων, είχε μετονομαστεί σε **EMW** (Eisenacher Motoren Werke / Βιομηχανία Κινητήρων του Άϊζεναχ, αντί Bayerische Motoren Werke / Βαυαρική Βιομηχανία Κινητήρων). Με την παρουσίαση του 311, η EMW άλλαξε πάλι όνομα και έλαβε την ονομασία **Wartburg**, από τον μεσαιωνικό Πύργο του Βάρτμπουργκ στο Άιζεναχ, την έδρα της νέας εταιρείας. Παράλληλα, ήταν και αναβίωση ενός παλαιότερου ονόματος, καθώς Wartburg ονομαζόταν ένα μοντέλο αυτοκινήτου που κατασκευάστηκε από το ίδιο εργοστάσιο εν έτει 1898.

Wartburg 311/3 Coupé.
Το πρώτο μοντέλο της νέας εταιρείας βασίστηκε στο EMW 309, που έφερε ένα σασί και έναν βενζινοκινητήρα του 1938, ο οποίος ήταν δίχρονος, 3-κύλινδρος σε σειρά (Ι3) και είχε μόλις 7 κινούμενα μέρη. Και οι τρεις αυτές παράμετροι του κινητήρα διατηρήθηκαν και στον αντικαταστάτη Wartburg 353 του 1966 - 1988, αν και η εταιρεία είχε αρχίσει ήδη από τις αρχές της δεκαετίας του 1950 να πειραματίζεται με τετράχρονους κινητήρες.

Το έργο υποστηρίχθηκε από τις πολύ θετικές αντιδράσεις του Τύπου και του κοινού. Αυτό ήταν ακόμα δυνατό εκείνη την εποχή, καθώς η ηγεσία της Ανατολικής Γερμανίας δεν είχε εφαρμόσει με συνέπεια την άνευ όρων αξίωσή της για ολοκληρωτική ηγεσία πριν το Όγδοο Συνέδριο του Κόμματος το 1971. Επίσης, η κρατική ηγεσία υποστήριξε τότε έντονα μια ταχεία αλλαγή του μοντέλου, καθώς εκκρεμούσε τότε μια αγωγή από την εταιρεία Auto Union από το 1955 για το IFA F9.

Τελικώς, το 311 παρουσιάστηκε επίσημα στα τέλη του 1955, ταυτόχρονα με την επίσημη ανακοίνωση της εισαγωγής του ονόματος Wartburg. Τον Οκτώβριο του 1955, κατασκευάστηκε μια πιλοτική σειρά 162 οχημάτων και η μαζική παραγωγή του ξεκίνησε στις 2 Ιανουαρίου 1956. Η ονομασία «311» δόθηκε στα πλαίσια της τότε παράδοσης του προηγούμενου ιδιοκτήτη του εργοστασίου, της BMW, να δίνει στα μοντέλα της τριψήφια αριθμητικά ονόματα που άρχιζαν πάντα με τον αριθμό 3. Αυτό συνέβη μετά και στο Wartburg 353 του 1966 - 1988, που το αντικατέστησε.

Το γραφείο σχεδιασμού του Χανς Φλάισερ, σε φωτογραφία του 1953.
Όπως προαναφέρθηκε, το 311 έφερε βενζινοκινητήρα δίχρονο και τρικύλινδρο σε σειρά, αρχικού κυβισμού 900 cm³, με 7 κινούμενα μέρη, ενώ απέδιδε ισχύ 37 hp στις 4.000 στροφές το λεπτό τα πρώτα 2 χρόνια. Ο δημιουργός του μοντέλου ήταν ο σχεδιαστής Χανς Φλάισερ (Hans Fleischer) το 1953, ο οποίος μεταγενέστερα σχεδίασε και τον διάδοχο Wartburg 353.

Το αρχικό χειροκίνητο κιβώτιο, 3 ταχυτήτων και με όλες τις σχέσεις ασυγχρόνιστες, αντικαταστάθηκε τον Ιανουάριο του 1958 από ένα χειροκίνητο 4 ταχυτήτων, που είχε μόνο την 1η ασυγχρόνιστη/ Το 1961, σημειώθηκε μια αύξηση της ισχύος του κινητήρα στους 40 hp. Σύντομα, ο κυβισμός του αυξήθηκε από 900 cm³ σε 992 cm³ το 1962, με την ιπποδύναμη να φτάνει στους 45 hp, και το μοντέλο έγινε τότε εμπορικά γνωστό ως **Wartburg 1000** λόγω του κυβισμού του. Στις 1 Σεπτεμβρίου 1965 εισήχθη το μεταβατικό μοντέλο **Wartburg 312**, που έφερε το τεχνολογικό υπόβαθρο του 353, αλλά ακόμα με το αμάξωμα του 311. Τελικώς, στις 1 Ιουνίου 1966 τοποθετήθηκε ένα εντελώς νέο αμάξωμα και το νέο μοντέλο κυκλοφόρησε ως Wartburg 353.

Συνολικά κατασκευάστηκαν 258.480 αντίτυπα σειράς 311 και 36.287 αντίτυπα σειράς 312.

Εκδόσεις
--------

Wartburg 313/1 roadster (το κόκκινο αριστερά) και Wartburg 311/7 pick-up (το λευκό δεξιά).
Το ταμπλό ενός Wartburg 1000 De Luxe του 1962.
Ο σχεδιασμός του πλαισίου κατέστησε δυνατή τη διαμόρφωση του Wartburg 311 σε διαφορετικά αμαξώματα χωρίς δυσκολία, με αποτέλεσμα μια ασυνήθιστα μεγάλη ποικιλία παραλλαγών. Το Wartburg 311 κυκλοφόρησε στις εκδοχές αμαξώματος:

* 311/0 Standard Limousine (4-πορτο σεντάν)
* 311/1 Luxus-Limousine (4-πορτο πολυτελές σεντάν)
* 311/2 Cabriolet 2-πορτο 4-θέσιο (από τον Μάρτιο του 1956)
* 311/3 Coupé 2-πορτο 4-θέσιο
* 311/4 Kübelwagen (στρατιωτικό και αστυνομικό τζιπ) σε 891 αντίτυπα (1959 - 1964)
* 311/5 Camping-Limousine (5-πορτο στέησον βάγκον)
* 311/6 Limousine (δεξιοτίμονο 4-πορτο σεντάν)
* 311/7 pick-up 2-πορτο (από τον Μάρτιο του 1956)
* 311/8 Schiebedach-Limousine (4-πορτο σεντάν, με ηλιοροφή)
* 311/108 Luxus-Limousine mit Schiebedach (4-πορτο πολυτελές sedan, με ηλιοροφή)
* 311/9 Kombi (station wagon) 3-πορτο (από τον Μάρτιο του 1956)
* 311-300 Hardtop Coupé (HT) 2-πορτο
* 313/1 Sportwagen (2-πορτο ρόουντστερ, διατέθηκε από την άνοιξη του 1957). Η έκδοση αυτή είχε ιπποδύναμη 50 hp και διατέθηκε αποκλειστικά σε 2 εξωτερικούς χρωματισμούς: κόκκινο ή λευκό. Κυκλοφόρησε μόνο στην εγχώρια αγορά και παρήχθη σε μόλις 350 αντίτυπα.

Ο εξοπλισμός των περισσότερων εκδόσεων ήταν πλήρης για τα δεδομένα της τότε εποχής και μάλιστα πολλές από αυτές προσέφεραν ως έξτρα ακόμα και δερμάτινο σαλόνι, ενώ και η συνολική ποιότητα κατασκευής ήταν υψηλού επιπέδου. Οι πολυτελέστερες εκδοχές ήταν οι Cabriolet, Coupé και Roadster, καθώς και η 311/108, που ήταν ένα 4-πορτο πολυτελές σεντάν (sedan), με πανοραμική υφασμάτινη ηλιοροφή πάνω από τα εμπρός και πίσω καθίσματα. Ακολουθούν ενδεικτικές φωτογραφίες ενός 311/108 σεντάν Wartburg 1000 του 1963:

|  |  |  |
| --- | --- | --- |
| Το προφίλ του 311/108 | Το ταμπλό του ίδιου 311/108 | Ο 2-χρονος κινητήρας του με κυβισμό 992 cm³ |

Wartburg 312/5 Camping-Limousine.
Το μεταβατικό Wartburg 312 του 1965 - 1966 κατασκευάστηκε στις εξής εκδοχές αμαξώματος:

* 312/0 Standard Limousine (4-πορτο σεντάν)
* 312/1 Luxus-Limousine (4-πορτο σεντάν)
* 312/5 Camping-Limousine (5-πορτο στέησον βάγκον)
* 312-300 Hardtop-Coupé (HT) 2-πορτο

Τα σεντάν αποσύρθηκαν από την παραγωγή τον Ιούνιο του 1966, ενώ τα Hardtop-Coupé τον Ιανουάριο του 1967. Τα στέησον βάγκον έφτασαν έως τον Μάρτιο του 1967.

Υπήρξαν και τα εξής πρωτότυπα:

* 311/x Bellevue 2-πορτο coupé-landaulet, σε μόλις 2 αντίτυπα.
* 311 Cabrio με πανοραμικό παρμπρίζ, σε μετατροπή από το εργοστάσιο στη Δρέσδη.
* 311/1000 Kombi (station wagon) 5-πορτο.
* 313/2 Sportcoupé 2-πορτο.
* 314 P100 Limousine 4-πορτο σεντάν 3 όγκων.

Wartburg 313/1 Sportwagen (ρόουντστερ).
Η τελική ταχύτητα του 311 σεντάν ήταν 115 χιλιόμετρα την ώρα και του στέησον βάγκον 100 χιλιόμετρα την ώρα, ενώ το 2-πορτο ρόουντστερ (roadster) 313/1 απέδιδε ισχύ 50 hp και έφτανε μέγιστη ταχύτητα 140 χιλιόμετρα την ώρα. Το 1962, με την εισαγωγή του κινητήρα των 992 cm³ στο **Wartburg 1000**, η μέγιστη ταχύτητα αυξήθηκε από 115 σε 122 χιλιόμετρα την ώρα, ενώ και στο Wartburg 312 ήταν επίσης 122 χιλιόμετρα την ώρα.

Εξαγωγές
--------

Εκτός από την εγχώρια αγορά και τις άλλες χώρες του Ανατολικού Μπλοκ, το Wartburg 311 κυκλοφόρησε επίσημα και σε πολλά ακόμα κράτη όλων των ηπείρων, ακόμα και σε δεξιοτίμονα, όπως στο Ηνωμένο Βασίλειο, όπου άρχισε να πωλείται επίσημα από το 1964, στην Ιρλανδία, στη Νότια Αφρική και από το 1963 στην Κύπρο.

Από το 1958, επίσης, είχε αρχίσει να εξάγεται και στην τότε Δυτική Γερμανία και αρκετές ακόμα χώρες της ηπειρωτικής Ευρώπης, ενώ σύντομα κυκλοφόρησε και σε αρκετές χώρες της Νότιας Αμερικής, καθώς και στην Κίνα. Στις αρχές της δεκαετίας του 1960 μάλιστα, έλαβαν χώρα εξαγωγές ακόμα και στις ΗΠΑ, όπου και πωλήθηκαν συνολικά 1.215 αντίτυπα.

Παραπομπές
----------

1. ↑  *Hans Fleischer Entwerfer und Gestalter im VEB Automobilwerk Eisenach.* In: *KFT (Kraftfahrzeugtechnik).* 3/1968, S. 90.
2. ↑  *Wartburg-Synchrongetriebe.* In: *Kraftfahrzeugtechnik* 1/1959, S. 21.
3. ↑  Schindelbeck, Dirk (2012). «Nur keine Nachfrage schaffen [Never create any demand]». Damals (12): 60–65.
4. ↑  «Wartburg in the UK». Αρχειοθετήθηκε από το πρωτότυπο στις 7 Σεπτεμβρίου 2011. Ανακτήθηκε στις 26 Ιουλίου 2011.
5. ↑  Auto Bild 43/2011, p.77.

Βιβλιογραφία
------------

* Typ Wartburg – ein neuer PKW aus Eisenach. In: Kraftfahrzeugtechnik 2/1956, S. 55–58.
* Michael Stück: Wartburg 311. TIM Verlag, Berlin 1999, ISBN 3-933451-01-9.
* Lars Leonhardt, Michael Schubert: Sportlich, schnell, schön. 50 Jahre Wartburg Sportwagen. Verlag Kraftakt, Reichenbach u. a. 2007, ISBN 978-3-938426-05-0, (Gebundene und bebilderte Ausgabe).
* Jürgen Lisse: Fahrzeuglexikon Wartburg. Bildverlag Böttger GbR, Witzschdorf 2007, ISBN 978-3-937496-20-7.
* Horst Ihling: DDR-Legende Wartburg. Schneider Text, Giel-Courteilles, France 2010, ISBN 978-3-7688-5796-3.
* Bernard Vermeylen, Voitures des pays de l'Est, Boulogne-Billancourt, ETAI, 2008, ISBN 9782726888087 (OCLC 470767381).

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Wartburg 311** |

* Wartburg 311 info
* History of Wartburg
* Φωτογραφίες και σύνδεσμοι για το Wartburg 311